b'\n_START_ARTICLE_\nOrel in korenine\n_START_SECTION_\nVsebina\n_START_PARAGRAPH_\nPo kon\xc4\x8dani va\xc5\xa1ki \xc5\xa1oli v Blatu se je vpisal na gimnazijo v Ljubljani. S so\xc5\xa1olcem Jankom Radino sta se priklju\xc4\x8dila tajnemu dija\xc5\xa1kemu politi\xc4\x8dnemu klubu. Na\xc4\x8drtovala sta odhod v Ameriko, a Janko  je v enem izmed bojev balkanske vojne umrl, Louis pa je bil aretiran._NEWLINE_Leta 1913 je na \xc5\xbeeljo star\xc5\xa1ev od\xc5\xa1el v jezuitsko \xc5\xa1olo, v kateri pa ni zdr\xc5\xbeal dolgo in se je s petnajstimi leti sam odpravil v Ameriko._NEWLINE_Kot ameri\xc5\xa1ki vojak na zahodni fronti se je spoprijateljil s Petrom Galetom, Ameri\xc4\x8dana s slovenskimi koreninami. \xc4\x8cez devet let sta se ponovno sre\xc4\x8dala v Kaliforniji, kjer mu je Peter predal vse bro\xc5\xa1ure, knjige, \xc4\x8dasnikarske posnetke o Haymarketski bombi, ki je zanimala Louisa._NEWLINE_Adami\xc4\x8d je dojemal Ameriko kot de\xc5\xbeelo presene\xc4\x8denj, noro, fantasti\xc4\x8dno de\xc5\xbeelo z neboti\xc4\x8dniki, transkontinentalno \xc5\xbeeleznico in cestami. Begala ga je, a vseeno razsvetljevala in mu dajala razli\xc4\x8dna pojasnila._NEWLINE_Obdobje, pre\xc5\xbeiveto v San Pedru, je bilo pod mo\xc4\x8dnim vplivom hrva\xc5\xa1ke izseljenske skupnosti, tam je spoznal in zaposlil hrva\xc5\xa1ko priseljenko Ne\xc5\xbeko Tanasi\xc4\x87. Globoko se mu je vtisnila v spomin, ne toliko kot osebnost, marve\xc4\x8d kot simbol in prikaz \xc5\xbeivljenja vseh balkanskih priseljenk v Ameriki._NEWLINE_Ob prvi vrnitvi z \xc5\xbeeno Stello v rodni kraj je Kranjsko opredelil kot ozemlje, ne dosti ve\xc4\x8dje od velikega ran\xc4\x8da na Zahodu ali narodnega parka v Ameriki. O\xc4\x8darala ga je naravna lepota de\xc5\xbeele in preprostost ljudi. Pisatelj je pripovedoval o hrepenenju po amerikanizaciji priimka, tako je iz Adami\xc4\x8da nastal Adamic._NEWLINE_Med drugo svetovno vojno je podpiral narodnoosvobodilni boj in Jugoslavijo. Leta 1942 si je prizadeval ustanoviti komisijo z angle\xc5\xa1kimi, ameri\xc5\xa1kimi in ruskimi \xc4\x8dastniki, da bi \xc5\xa1li v Jugoslavijo in prevzeli vodenje odpora. \xc5\xbdelel je objaviti informacije o NOB, a sta ga dva urednika revij zavrnila. Dr\xc5\xbeavljansko vojno v Jugoslaviji je naslovil kot manifestacijo te\xc5\xbeav med Anglijo in Ameriko na eni strani in Sovjetsko zvezo na drugi. Istega leta je bil z \xc5\xbeeno Stello povabljen na ve\xc4\x8derjo v Belo hi\xc5\xa1o, kjer se je sestal z Rooseveltom, Churchillom in ostalimi gosti. Roosevelta je opisal kot zelo pomembnega \xc4\x8dloveka, politi\xc4\x8dnega genija in veliko osebnost. _NEWLINE_Spet je obiskal domovino, kjer se je dosti spremenilo. Njegov brat Ante je storil samomor, v njihovi hi\xc5\xa1i je zdaj \xc5\xa1ola, umirajo\xc4\x8di stric Miha mu je zameril. Krivil ga je propagande v Ameriki in poznanstva s Rooseveltom. Louis se je spra\xc5\xa1eval o vlogi Tita. Orel je zanj predstavljal Tita, korenine pa sovjetsko in zahodno ureditev sveta.\n_START_SECTION_\nKritike\n_START_PARAGRAPH_\n"Malokdo povezuje to delo tudi z drugimi pomembnimi temami, kot je npr. prikaz ameri\xc5\xa1kega javnega in privatnega \xc5\xbeivljenja v \xc4\x8dasu brezkompromisnega pregona ameri\xc5\xa1ke levice, v \xc4\x8dasu ko je izbruhnila korejska vojna in ko je hladna vojna med sovjetsko zvezo in ZDA dosegla enega svojih vrhuncev. Prav tako malo posameznikov ve, da se izvirno besedilo knjige Orel in korenine temeljito ukvarja tudi z vpra\xc5\xa1anjem sociolo\xc5\xa1kih in eti\xc4\x8dnih posledic skoraj nedoumljivih razlik med povpre\xc4\x8dnih \xc5\xbeivljenjskim standardom v razvitem in nerazvitem svetu ter z vpra\xc5\xa1anjem miru in sodelovanja med dr\xc5\xbeavami." (\xc5\xbditnik, 1995:13)_NEWLINE_"Osnovna tema knjige Orel in korenine, kot je bila naposled zasnovana v rokopisu, je torej "definicija" sodobne Amerike. Na eni strani precej prepotenciran prikaz mednarodnega pomena Tita in jugoslovanske politi\xc4\x8dne osamosvojitve na drugi strani." (\xc5\xbditnik, 1995: 217)_NEWLINE_"Na eni strani so ameri\xc5\xa1ki kritiki knjigi o\xc4\x8ditali, da gre za \xc4\x8disto titoisti\xc4\x8dno in jugoslovansko propagando. Na drugi strani pa so recenzenti Adami\xc4\x8du priznavali izjemen ob\xc4\x8dutek za prepri\xc4\x8dljiv \xc4\x8dlove\xc5\xa1ki portret Tita in njegovih sodelavcev ter preprostih ljudi, ki jih je pisatelj sre\xc4\x8deval med svojim obiskom rojstne de\xc5\xbeele." (\xc5\xbditnik Serafin, Pisatelj med dvema domovinama: Louis Adami\xc4\x8d in vpra\xc5\xa1anja nacionalne, etni\xc4\x8dne in kulturne identitete)_NEWLINE_"Delo Orel in korenine pa\xc4\x8d upravi\xc4\x8deno imenujemo roman, ne pa morda dosleden potopis, ki se prepleta z zgodovinskimi poro\xc4\x8dili." (\xc5\xbditnik Serafin, 1990: 259)_NEWLINE_"\xc2\xbbUkrepi\xc2\xab, ki jih je Adami\xc4\x8d predlagal jugoslovanskemu vodstvu, so bili gospodarska naslonitev na ZDA in ve\xc4\x8dja odprtost med de\xc5\xbeelama v izmenjavi informacij in obve\xc5\xa1\xc4\x8danju javnosti." (\xc5\xbditnik Serafin 1990: 254)_NEWLINE_"Izdali bodo tudi knji\xc5\xbeico o Adami\xc4\x8du v sloven\xc5\xa1\xc4\x8dini in angle\xc5\xa1\xc4\x8dini s sodelovanjem ameri\xc5\xa1kih in jugoslovanskih piscev. Dvomim, da bodo omenili v njej Ju\xc5\xa1a Kozaka svoje\xc4\x8dasno omembo o neresni\xc4\x8dnih poro\xc4\x8dilih v knjigi My nativ land, ali pa morda kopico Adami\xc4\x8devih neresnic iz zadnje knjige Orel in korenine, s katerimi bi mogli postre\xc4\x8di mnogi o\xc4\x8dividci, ki so tukaj med nami." (Svobodna Slovenija 1977: 2)\n_START_SECTION_\nZamuda slovenskega prevoda\n_START_PARAGRAPH_\nJanja \xc5\xbditnik Serafin, slovenska strokovnjakinja za izseljenstvo in priseljevanje v Sloveniji ter za literarno in kulturno zgodovino je v \xc4\x8dlanku Zamuda slovenske objave Orla in korenin kot enega izmed razlogov za zamudo slovenske objave zapisala: "Zlasti zato, ker se je nekoliko razlikovala od interpretacij, kakr\xc5\xa1ne so bile povsem v skladu z na\xc5\xa1o tedanjo \xc2\xbblinijo\xc2\xab. Z dana\xc5\xa1njega stali\xc5\xa1\xc4\x8da ugotavljamo, da se je Adami\xc4\x8deva interpretacija le za sen\xc4\x8dico razlikovala od uradne jugoslovanske razlage. Vendar je tak rat \xc5\xa1e tako neznatno odstopanje od na\xc5\xa1e dogmati\xc4\x8dne razlage vojnih in povojnih faz revolucije zado\xc5\xa1\xc4\x8dalo za ustavitev objave odlomkov iz Orla in korenin pri nas, pa tudi za dolgoletno zamudo objave slovenske izdaje knjige."_NEWLINE_\xc5\xbditnik Serafin je v intervjujih z najpomembnej\xc5\xa1imi Adami\xc4\x8devimi sodobniki pri nas postavila vpra\xc5\xa1anje o vzrokih za zapoznelo slovensko objavo. Marija Vilfan in akademik prof. Vladimir Dedijer sta odgovorila: kriva je bila dogmati\xc4\x8dna usmerjenost na\xc5\xa1ega tedanjega vodstva in pa znana \xc2\xbbjugoslovanska malomarnost\xc2\xab. _NEWLINE_Prav tako je tudi omenila, da je imelo celotno jugoslovansko politi\xc4\x8dno vodstvo precej odklonilno stali\xc5\xa1\xc4\x8de do tega dela. Zato so dolgo odla\xc5\xa1ali, preden so kon\xc4\x8dno odobrili za\xc4\x8detek resnej\xc5\xa1ega prevajanja.'